Competiţia de tenis Cupa Hopman de anul acesta a fost amânată pentru 2025 ca urmare a proximităţii cu Jocurile Olimpice de la Paris, a anunţat marţi Federaţia Internaţională de Tenis, scrie Reuters.
Evenimentul pe echipe mixte urma să aibă loc din nou la Nisa, după revenirea cu succes anul trecut, când Croaţia a învins Elveţia în finală.
"Atât Cupa Hopman 2024, cât şi Jocurile Olimpice sunt programate în Franţa aproape în aceeaşi perioadă. A trebuit să amânăm Cupa Hopman până în 2025, deşi nu a fost o decizie uşoară. Jucătorii care urmau să participe la Cupa Hopman au fost informaţi şi aşteptăm cu nerăbdare să-i vedem pe Coasta de Azur anul viitor", a spus preşedintele ITF, David Haggerty.
Cupa Hopman a avut loc în Australia înaintea turneului de Mare Şlem Australian Open, din 1989 până în 2019. După o pauză de trei ani, a fost relocată în Franţa pentru luna iulie.
JO 2024 de la Paris se vor desfăşura între 26 iulie şi 11 august.
Cea mai titrată echipă în Cupa Hopman este cea a Statelor Unite, cu un total de 6 victorii (ultima obţinută în 2011), urmată de cele ale Spaniei şi Elveţiei, cu câte 4 succese.